

VLADA REPUBLIKE HRVATSKE

Zagreb, 7. prosinca 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti za provođenje aktivnosti vezanih uz komponentu C6.1. *Obnova zgrada* Nacionalnog plana oporavka i otpornosti 2021.-2026. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), a u vezi s člankom 72. stavkom 2. Zakona o proračunu („Narodne novine“, broj 144/21) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**Odluku**

**o davanju suglasnosti za provođenje aktivnosti vezanih uz komponentu C6.1 *Obnova zgrada* Nacionalnog plana oporavka i otpornosti 2021.-2026.**

**I.**

Vlada Republike Hrvatske daje suglasnost za ugovaranje do 185% alokacije sredstava iz Mehanizma za oporavak i otpornost nositeljima provedbe investicije C6.1. R1-I1 *Energetska obnova zgrada,* za financiranje energetske obnove višestambenih zgrada i zgrada javnog sektora te pružanja energetske usluge zgradama javnog sektora.

**II.**

Vlada Republike Hrvatske daje suglasnost za ugovaranje do 321% alokacije sredstava iz Mehanizma za oporavak i otpornost tijelima odgovornima za provedbu financijskog doprinosa investicije C6.1. R1-I2 *Obnova zgrada oštećenih u potresu s energetskom obnovom*, za financiranje cjelovite obnove zgrada javnog sektora.

**III.**

Ministarstvo prostornoga uređenja, graditeljstva i državne imovine kao tijelo državne uprave nadležno za komponentu C6.1 *Obnova zgrada* Nacionalnog plana oporavka i otpornosti 2021.-2026. koordinira upravljanje sredstvima iz točke I i II. ove Odluke.

**IV.**

Sredstva iz točke I. i II. ove Odluke osigurati će se u državnom proračunu na proračunskoj poziciji tijela odgovornih za provedbu financijskog doprinosa, odnosno nositelja provedbe investicija iz točke I. i II. ove Odluke.

**V.**

Ova Odluka stupa na snagu danom donošenja.

PREDSJEDNIK

mr. sc. Andrej Plenković

**Obrazloženje**

Vezano uz točku I. ove Odluke, u sklopu investicije C6.1.R1-I1 *Energetska obnova zgrada* Nacionalnog plana oporavka i otpornosti 2021.-2026. (dalje u tekstu: NPOO), za financiranje energetske obnove zgrada na raspolaganju je alokacija od 132 milijuna eura. Ovom Odlukom omogućuje se ugovaranje do 185% raspoložive alokacije, odnosno do najvišeg iznosa od 245 milijuna eura.

Naime, u okviru predmetne investicije provedeni su pozivi za energetsku obnovu višestambenih zgrada i zgrada javnog sektora za koje je iz Mehanizma za oporavak i otpornost potrebno osigurati 161 milijuna eura. Trenutna NPOO alokacija za provedbu ovih poziva iznosi gotovo 80 milijuna eura.

Vlada Republike Hrvatske je na sjednici 31. kolovoza 2023. usvojila Prijedlog dodatka NPOO-u za završno usuglašavanje s Europskom komisijom koje se očekuje do kraja 2023. godine. Prijedlogom dodatka NPOO-u, za energetsku obnovu višestambenih zgrada i zgrada javnog sektora planira se dodatnih 282 milijuna eura, čime će ukupan iznos za energetsku obnovu višestambenih zgrada i zgrada javnog sektora koji uključuje inicijalni NPOO i dodatak NPOO-u iznositi 414 milijuna eura.

Za energetsku obnovu zgrada javnog sektora ugovaranjem energetske usluge, trenutno je kroz NPOO osigurana alokacija od 33 milijuna eura. Kako bi se osigurala uspješnost i ostvarenje zadanih ciljnih vrijednosti te apsorpcija sredstava Mehanizma za oporavak i otpornost, potrebno je dozvoliti preugovaranje projekata u iznosu od dodatnih 30 milijuna eura iz sredstava Državnog proračuna.

Nositelji provedbe investicije C6.1.R1-I1 *Energetska obnova zgrada* za provedbu energetske obnove višestambenih zgrada i zgrada javnog sektora su Ministarstvo prostornoga uređenja, graditeljstva i državne imovine (MPGI) te Fond za zaštitu okoliša i energetsku učinkovitost,  dok je za provedbu energetske obnove zgrada javnog sektora putem ugovora energetske usluge nositelj provedbe Agencija za pravni promet i posredovanje nekretninama, kojoj je MPGI dodijelio sredstva izravnom dodjelom.

Vezano uz točku II. ove Odluke, u sklopu NPOO investicije C6.1.R1-I2 *Obnova zgrada oštećenih u potresu s energetskom obnovom* za financiranje cjelovite obnove zgrada javnog sektora na raspolaganju je alokacija od 564 milijuna eura. Ovom Odlukom omogućuje se ugovaranje do 321% raspoložive alokacije, odnosno do najvišeg iznosa od 1,81 milijardi eura. Dodatni iznos potreban za dovršetak projekata cjelovite obnove zgrada javnog sektora osigurat će se u većem dijelu dodatkom NPOO-a, a manjim dijelom iz državnog proračuna. Ovim pregovaranjem osigurat će se pravovremenost provedbe projekata cjelovite obnove zgrada javnog sektora koji moraju biti završeni do 30. lipnja 2026. godine.

Naime, u okviru predmetne investicije projekti cjelovite obnove zgrada javnog sektora ugovoreni u sklopu Fonda solidarnosti EU (dalje u tekstu: FSEU) financiraju se kombinirano, sredstvima FSEU, državnog proračuna i Mehanizma za oporavak i otpornost. Ukupna vrijednost tih projekata iznosi 2,956 milijarde eura, od čega je iz FSEU i državnog proračuna do sada osigurano 1,145 milijarde eura.

Prijedlogom dodatka NPOO-u, za cjelovitu obnovu zgrada javnog sektora planira se dodatnih 906 milijuna eura, čime će ukupan iznos za cjelovitu obnovu zgrada javnog sektora koji uključuje inicijalni NPOO i dodatak NPOO-u iznositi 1,47 milijardi eura.

Razlika do ukupnog iznosa za izvođenje cjelovite obnove zgrada i završetka svih ugovorenih projekata od 341 milijuna eura osigurat će se u državnom proračunu kroz sljedeće 3 proračunske godine sukladno dinamici radova.

Tijela odgovorna za provedbu financijskog doprinosa unutar investicije C6.1 R1-I2 *Obnova zgrada oštećenih u potresu s energetskom obnovom*, za financiranje cjelovite obnove zgrada javnog sektora su Ministarstvo kulture i medija, Ministarstvo znanosti i obrazovanja, Ministarstvo zdravstva i Grad Zagreb (projekti Grada Zagreba obuhvaćeni su trenutno dostupnom alokacijom te se ovom Odlukom za iste ne traži povećanje vrijednosti ugovaranja).